khistorydata/jeongjo-sjw-relations huggingface dataset:
정조 18년 · 목
大司諫沈晉賢所懷以爲今番三南停減之恩無微不到無處不被此誠曠絕之惠澤也若使營邑之臣悉心對揚則惟彼阽危之小民庶得息肩於儉歲而第玆新舊還停減之際吏奴輩積年還逋每不免混入於分數之中致使朝家實惠不能全歸於下戶此乃列邑之通患也臣謂亟令廟堂嚴飭各道凡係吏奴之還逋査櫛區別勿使混入於停減之科爲宜從之
정조 18년 · 강
命廟堂酌定大釀小釀犯禁者輕重之律著爲令式俾有司之官遵而行之
정조 18년 · 목
大司諫沈晉賢所懷以爲歉歲耗費之患惟酒爲甚故自前捄荒之策亦必以禁酒爲先而第玆酒禁凡於大釀小釀之犯初無適輕適重之律但從目前而闊狹之則官長無籍手之道小民無信令之意臣謂先令廟堂酌定當施之律著爲令式俾有司之官遵而行之似宜矣從之
정조 18년 · 강
命廟堂預講都民嗣歲之憂
정조 18년 · 목
大司諫沈晉賢所懷以爲今年八路捄荒之策以朝紙所出者觀之幾盡措處庶無餘蘊而至於都下嗣歲之憂姑未設施若到明春則亦不可無別般處分矣第念朝家之經入有限窮民之望哺無節則雖欲臨時救急難保無有錢無穀之歎若自今日豫先講究凡宂費宂食之可減可省者劃卽減省以作隨時措手之地則非但爲要於備荒亦有合於古聖人節用愛民之訓臣謂亟令廟堂講確稟處爲宜矣從之
정조 18년 · 강
禁推司諫許晊正言張錫胤崔時淳
정조 18년 · 목
承旨沈煥之啓言今日常參聖意在於遇災求助而司諫許晊正言張錫胤崔時淳皆以行公臺臣無端不參事體所關極爲駭然請竝從重推考敎以極爲駭然禁推可也
정조 18년 · 강
拿處禮曹佐郞金乃默崔雲翰
정조 18년 · 목
政院啓言今日拜表時司香官屢道催促不卽待令以致行禮之遲滯所當重勘而本院無可施之罰何以爲之乎敎以拿問嚴處
정조 18년 · 강
命珍島郡定配罪人趙台榮分揀放送
정조 18년 · 강
命江界楚山渭原等三邑新還中尤甚戶三分一之次戶四分一停退身布竝令退限陽德雲山兩邑新還尤甚戶四分一之次戶五分一停退
정조 18년 · 목
平安監司金思穆狀啓以爲本道尤甚邑中江界楚山渭原新還停退一款更加審察追後登聞之意已爲仰陳於年分狀啓中矣災邑窮民惟當軫念之不暇而停退特恩事體不輕丕擬以代穀勘簿矣連從別歧探察民情更與守令再三往復糴政便宜爛加商確則目下事情萬無準捧之道莫重公穀擅自請停極涉猥越而有不可不略加分數俾紓一分之力方使各該邑謹依綸音內辭意不得不停退者細量民情分等抄戶而貧賤無依慮在顚連者置之尤甚全然失農無路辦穀者置之之次而江界楚山渭原等邑新還中尤甚戶限三分一之次戶限四分一停退事令廟堂稟旨分付而身布則乃是臣營及兵營將士支放條爲數亦不多竝令退限陽德雲山兩邑雖是尤甚年事民力不至於二邑之孔酷則尤不當擧論於停退而第伏念語其糴政俱是難捧此兩邑新還則尤甚戶四分一之次戶五分一停退則恐合一視之政故敢此附陳敎以依狀請施行事分付
정조 18년 · 강
還給京畿都事李翊模狀啓重推承旨洪大協
정조 18년 · 목
京畿都事李翊模狀啓判府事朴宗岳仁川出往時各務差使員竝置之事敎以朝廷之爲朝廷卽不過體統也民弊雖念體統宜顧受由下鄕異於領府之從便泩來則竝與都事陪行而除之於辭朝之前有關體統此狀啓還給仍使大臣知此意欲爲下敎於箚批而未果澆奠床依例備給此是應行之事例則箚批雖或遺漏承宣當爲警咳而尙無一言該房承旨從重推考皆是生疏者何以知之院吏令攸司嚴杖懲治大臣之都尉內外墳山省掃時澆奠床亦爲備給事分付○刑曹以政院書吏全弘喆嚴枚一百啓
정조 18년 · 강
全羅監司李書九狀聞眈羅移轉穀長興米一百五十石租三百石皮牟一千石海南米四十石皮牟一千石康津米七十石租二百石皮牟七百石靈巖米四十石租五百石皮牟一千石凡五千石區劃於近海諸郡別定綾州牧使趙翼鉉督運差員送幕屬董飭領付於新牧使候風所運載人丁量宜給役糧蠲焑役各船沙格監色元船價外優給添價海神癸日子以來十三日擇定請香祝照例磨鍊下送未劃穀及別下賑需各五千石開春區劃及時領運命前承旨兼檢校直閣徐榮輔投畀分揀遍行裝載地方察民瘼審穀物領至船所發運仍至祭海所爲獻官齋沐將事復命日亦於所過沿邑慰諭民人細詢民隱以來祭海及發船日期更令雲觀提擧着詳下送
정조 18년 · 목
該監司李書九狀啓今此眈羅移粟寔出於我聖上矜恤島民之至意而至以沿民船夫輸穀運粟之節竝令便宜擧行德意所被瞻聆咸聳其所奉行豈敢一毫稽忽也哉謹依關辭移轉各穀先就最近處長興米一百五十石租三百石皮牟一千石海南米四十石皮牟一千石康津米七十石租二百石皮牟七百石靈巖米四十石租五百石皮牟一千石合米三百石租一千石皮牟三千七百石合穀五千石區劃發關竝以某樣留廟穀簸揚準斛擇定完固船隻使之罔夜裝載以綾州牧使趙翼鉉別定督運差使員自臣營亦送幕屬使之星火董飭不日裝發無滯領付於新牧使候風所各邑穀物船頭輸轉及海路裝運時陸民困苦之弊今下飭敎若是申明固不敢循例擧行故竝劃於各該邑近海諸倉俾除員載之勞而若其運載之際不可不稍費人力者察其道里遐邇量其人丁多寡或給役糧或蠲烟役務盡便宜各船沙格監色另擇慣水勤幹者元船價外添價從優以給往回糧米別爲備給竝令樂願護送等節亦爲措辭申飭海神祭日子以來十三日擇定往復於新牧使李禹鉉處使之精備祭品齋誠設行船隻回還時依壬子年例自本州行祭後發送之意亦爲申飭香祝請令該曹照例磨鍊卽速下送未劃穀五千石及別下賑需五千石竝依關辭開春區劃別定差員及時領運綠由馳啓敎以觀此完伯狀本船粟之期已定祭海之日亦選卜吉於旬三而分排整待云自今至還泊無非宵衣旰食之時此時爲沿民島民何以表此心而寓此誠乎祝幣香封當趁期下送而初欲使新牧使行祭發船矣更思似涉取便近侍中有因事行遣於裝發地方者渠罪雖無狀使渠載罪贖罪則其所盡心必有勝於牧守前承旨兼檢校直閣徐榮輔投畀特爲分揀卽令遍行裝載地方察其民瘼審其穀物領至船所發運仍又駕海至駕海之所爲獻官齋沐將事然後一帆穩行旋卽還朝復命所過沿邑慰諭民人細詢民隱以來事令廟堂星火分付道臣亦今政院下諭于獻官處而祭海及發船日期更今雲觀提擧看詳下送事分付
정조 18년 · 강
命時囚勘放次堂擧行
정조 18년 · 목
政院以判義禁鄭好仁陳疏次堂例不得擧行啓敎以判堂可謂已勘之人開坐非所可論令次堂擧行
정조 18년 · 강
還給判義禁鄭好仁疏仍命問啓
정조 18년 · 목
敎曰府曹之所關各異則刑曹所關之擊錚禁府之替當存援已有侵官之嫌且況存援時姓名不在之類亦入於刑曹捧供秋云者以此以彼其散亂雜糅可知此上疏還給判義禁鄭好仁處其委折問啓○政院啓言問啓事命下矣問于鄭好仁處則以爲前日則若有衛外擊錚毋論多少原情竝爲收捧送于秋曹矣今番則原情十二度收送則秋曹謂以如例存拔後送之爲可云問其有例與否則該吏答以近來猥越太多以此考喧都事及羅卒竝被重勘致有存援之謬例云取考謄錄果被重勘矣愚迷所致全昧所關之各異替行秋曺之事昏謬之罪萬殞猶輕至於姓名不見之類入於秋曹捧供事臣果査實一張則羅卒稱以忘置於袖中追入於秋曹收捧之軸一張則秋曹吏直爲捧納云此亦事未前有莫非溺職之罪云矣敎以曰有定式而旣無定式之可言曰有文蹟而亦無文蹟之可據筵秦疏語俱未免爽誤然襲謬之罪非今斯今判義禁鄭好仁遞差原情兩度之追後添捧之奸弊令該曹査實嚴治判義禁未差之代今日政差出待下批牌招時囚捧供可也
정조 18년 · 강
有政吏曹添判黃昇源進
정조 18년 · 목
以崔時淳爲正言洪良浩爲判義禁李東善爲三和府使
정조 18년 · 목
敎曰當日辭朝何時下敎尙無去處夜漏過半三和府使李東善改差令該府拿問處之其代今日政更爲差出
정조 18년 · 목
以金處漢爲三和府使
정조 18년 · 강
定幸行時各司員役存減之式
정조 18년 · 목
戶曹判書沈頤之啓言陵幸時不緊各司官員之隨駕者旣命減除則員役亦當隨而減除而以其有待令物種之故自下不敢擅減自備局參量緊歇列錄書入稟旨存減以爲定式之地爲宜從之
정조 18년 · 목
義禁府以李東聲杖一百功議各減一等杖八十收贖奪告身三等放送啓允之敎以爲民弊雖不得不姑仍道伯而營邑惟均之罪守令律名太過該牧使李東聲不敍放送可也又以尹益儉兩罪俱發從重論杖一百功減一等杖九十收贖奪告身四等李勉植杖八十功減一等杖七十收贖奪告身二等竝放送啓允之又以申鴻周鄭學耕各杖八十鴻周功減一等以公罪收贖竝放送啓允之又以尹節敍杖六十告身盡行追奪役一年定配而功減一等減徒加杖杖一百收贖告身盡行追奪放送啓允之
정조 18년 · 강
同敦寧李義弼疏請往省先壠賜例批
정조 18년 · 목
吏曹以安邊府使金勉柱掃墳事瑞山地下去行關本道使卽還官啓敎以下送後草記
정조 18년 · 강
飭掖隸池養謙等過十日後嚴杖放送
정조 18년 · 목
刑曹以左番行首別監池養謙右番行首別監趙順得等竝嚴囚啓敎以過十日後嚴杖放送若以掖隸歇杖卿等難免其靑以此知悉
정조 18년 · 목
政院啓言合啓事體何等嚴重而兩司合啓中李觀源物故停啓事經宿之後始乃書入事甚駭然當該注書所當重勘而本院無可施之罰何以爲之乎敎以拿問嚴處
정조 18년 · 강
命延齡君墓木濫䂨時本官勿禁帖成給與否令畿營査實報來道伯爲先推考邑校嚴治次發遣備郞摘奸今番造舍及治道時爲弊條件一一探來
정조 18년 · 목
備邊司啓言依下敎延齡君墓所案山松木䂨伐處發遣本司郞廳一一摘奸則椽木一百十二株稚松十八株合一百三十株矣墓直所告內本縣將校姜漢益持本官勿禁帖䂨取云該縣監所當論勘而不可以墓直之言遽然論罪請分付畿營使之査實報來後稟處允之敎以昔在我先朝友于之聖德逈出尋常卽臣隣之所共欽仰者今於墓木爲邑校所濫䂨豈不駭然之甚乎向以懿陵風落木事處分未久又有延齡君墳山濫䂨事此皆不能預先嚴飭而然尤爲悚然當該地方官當嚴處道伯爲先推考邑校嚴治次發遣備郞一一摘奸而近宗墳山若此則其他班賤墓木之憑公䂨伐可以推知尤豈不駭然乎發遣伶俐備郞今番造舍及治道時爲弊條件一一探來手本後校擧草記近來備郞摘奸惟以彌縫爲事今番則各別嚴飭
정조 18년 · 강
命京畿公都會覆試對讀官以抄啓文臣在闕中者爲之
정조 18년 · 목
敎曰此亦科試對讀官當備員爲之抄啓文臣之在闕中者二人對讀之意分付京畿公都會覆試誠官處
정조 18년 · 강
命京外孝烈分施旌閭贈職給復之典
정조 18년 · 강
命秋曹罪人李光寅嚴刑得情當該配所官施以問備之典
정조 18년 · 목
刑曹啓言羅州大同米所載船隻致敗正犯沙工李光寅刑問一次訊杖三十度招以爲渠以西江居生之人爲延允行之船隻沙工今年正月下往羅州宣惠廳上納米一千石掌樂院所納米三十八石船價米二百石合一千二百三十八石準數受出而船價條二百石內四十石則船上什物辦備次依例發賣十九石則出給渠弟光協以報京江人私債十石則本邑大同色吏處情債除給一百二十六石則船隻體小不得盡載出給林之英使之分載其餘上納條一千四十三石則裝載渠船行到古群山三島前洋渠之船隻及他稅船九隻不幸致敗自地方官拯出臭載之米而十隻所載上納穀物旣無欠縮且之英處分載米旣是渠之船價條則無關於上納元數故渠果以沈水未拯樣瞞告矣及至勘罪之時自本道嚴刑定配於楊口縣之英處分載米欲爲推尋今七月自配所逃還京江往見之英問其米石去處則之英言內逢授於船主張好碩家云故推出於好碩家之際被捉於捕廳分載米一百二十六石京江人處所報米十九石色吏處例給米十石合一百五十五石已自惠廳盡爲徵捧大抵渠之船隻致敗時他船九隻一時臭載則其非故敗可以洞燭且一百二十六石旣非元穀乃是船價條則何必用意分載乎此專出於船隻體小不得容載之致而捕廳推覈時以此告達則毋論船價與否本道査實時分載米以未拯樣瞞告者便是偸食之意一向嚴問故怯於嚴威乃以元穀偸食樣隨問納招掩匿不告之罪萬死猶輕而至於國穀偸食一款實爲曖昧云干連沙工林之英刑問一次訊杖三十度招以爲渠以東幕居生之人爲張好碩之船隻沙工今二月下往羅州逢載國穀李光寅以其船隻之體小受出穀物中除出二百二十六石使之分載故爲捧船價果爲逢載無事上京缷置於船主張好碩家而李光寅之船隻逢風致敗勘罪定配矣今七月光寅來推添載之米故渠果除船價出給之際被捉於捕廳至於此境貪於船價冒法添載之罪死無所惜至於李光寅偸弄奸情全然不知云干連船主張好碩刑問一次訊杖三十度招以爲渠居生於玄石里而林之英卽渠沙工今二月之英下往羅州受出大同米一千石無事上京各處上納亦爲盡納而船中有米一百二十餘石故問其委折則之英言內李光寅以其船隻之體小添載上來云渠以在家船主果爲缷置於渠家矣今七月光寅自己酉所上來還推厥米故出給之際見捉於捕廳當初逢授之時只聽之英之言而已實無同情作奸之事云干連船主延允行刑問一次訊杖三十度招以爲渠居生於龍山地而今此李光寅卽渠船隻沙工今二月持船隻下往羅州地矣今四月格軍等來言逢載國穀行到古群山逢風致敗所沈之穀盡數拯出後光寅定己酉而當初裝載之際一百二十六石以船隻體小添載於林之英船隻云五月初林之英果爲載來故渠謂之英曰此是國穀着實逢授待光寅之上來當爲區處之意申申言及矣今七月光寅自配所上來故問其一百二十六石米出處則光寅言內此穀乃是自羅州官還推之物云渠是在家船主只信其言而已矣其翌日光寅推尋厥米於張好碩家竟至被捉渠以在京之人當初分載及追後致敗之狀俱不目見則光寅之偸弄奸情何以知得及其到江之後着實看守之意言飭好碩而無一石擅動之事則曖昧實狀自可洞燭云矣近來船格輩之偸弄國穀便成痼弊而今此罪人李光寅乃於裝載稅穀之時未及發船先已犯手或行其賂或報其債又於他船暗地分載者至爲一百二十六石之多及其致敗而拯出也乃匿其分載之數混歸於見沈之中設計至巧在法罔赦當初之止於刑配已是倖逭而不知懲畏旋又逃還方欲分贓於京江終至被捉於捕廳所犯情節旣盡輸款則依律處斷不容少緩而移囚本曹之後敢生漫漶之計穀物之所偸則歸之船價捕廳之承款則諉之誣招所謂船價設如渠供此旣國穀中所給者則當於準納之後始有除給之例而若或致敗初無可論從中偸食其爲死罪則一也而籍此爲說以爲死中求生之計至於用意故犯之狀游x辭抵賴終不輸款論其情犯節節巧惡更加嚴刑期於取服林之英之莫重稅穀潛自添載爲貪船價之得食冒犯法禁之至嚴者極爲可駭張好碩之受置贓米欲爲分利延允行之身爲船主終始掩護者亦甚可痛竝自臣營分輕重照法勘處編配罪人不謹防守致使光寅任其逃還者誠極駭然當該配所官令該府拿問處之道臣亦難免不飭之失推考警責何如從之敎以正犯李光寅除尋常各別嚴刑期於得情該地方官所當依律處斷而限內被捉於捕廳此類寬恕亦在法典姑從末勘施以問備之典
정조 18년 · 강
命前司諫許晊正言張錫胤崔時淳放送禮曹佐郞金乃默崔雲翰前假注書韓致重議處
정조 18년 · 목
義禁府啓言前司諫許晊正言張錫胤崔時淳等原情以爲旣伏承求助之敎義不敢泯默治疏將上未免差晩筵席登對又致路阻去就自歸於沒着致有此置對之命惶懍震越罔知攸措云請許晊張錫胤崔時淳等各苔五十收贖解見任私罪依律施行敎以旣遞其職附過放送又啓言司香官禮曹佐郞金乃默崔雲翰等原情以爲拜表時以司香官待開門進待矣行禮差晩故少退僚飢而待令遲滯致有此淑問之嚴命惶懍震越無地自容云請竝刑推得情又啓言前假注書韓致重原情以爲臺啓事體至爲嚴重而身爲假注書矇未照察罪人物故停啓經宿之後始爲書入罪合萬殞云請刑推得情竝敎以除刑推議處
정조 18년 · 강
戶曹參判李義弼以出疆疏辭本職賜例批
정조 18년 · 강
召見判府事朴宗岳觀象監提調沈頤之禮曹判書閔鍾顯于誠正閣
정조 18년 · 목
宗岳以省掃辭陛也
정조 18년 · 강
命此後各祭幣帛濟用監官員陪進
정조 18년 · 목
禮曹判書閔鍾顯啓言臣以陪幣事進往濟用監聞各祭幣帛進排之際只令下隸賚送於香室事甚欠敬此後則使本監入直官員陪進似合宜從之
정조 18년 · 강
命當該統帥申大顯拿問處之兩鎭將論賞勿施
정조 18년 · 목
兵曹啓言觀此前統制使申大顯啓本則以爲海防陰雨之備莫先於舟作軍器故加意修葺之意守令邊將處申飭矣巨濟府使沈鏔新門別將吉喜春時川別將朴賢源新備與修補之數比他夥然兩鎭校卒聯名王狀內別將到任以後舟作戒具之繕修甚多昨年賑政今春優老廣施錢穀造船役價之斂民爲弊者損出官廩而防給云差送軍官使之摘奸則回吉內巨濟府修擧果知邑報莫不精利新門晴川兩鎭果如民狀而錢穀皆是鎭將之自辦俱極嘉尙巨濟府使沈鏔新門別將吉喜春晴川別將朴賢源褒賞一款請令該曹考例稟處矣沈鏔各樣軍器許多舟作自辦財力新備夥然使陰兩之備無不精利誠爲嘉尙而北乃守令職分內事且是三品論賞一款置之吉喜春朴賢源俱以殘鎭捐出薄廩軍器新備公廨修繕雖不滿數防給民役廣施賙賑尤足可稱似當援例論實而邊將無陞敍之例待其瓜遞相當窠調用恐合事宜請上裁帥臣之以鎭將防給至於登聞雖出於不欲掩其勞之意而事體所在未免屑越請該帥臣申大顯推考敎以回啓得體依此施行請賞之狀置經於大臣自是格例則廟堂之見比猥雜之陳聞無所可否者甚爲訝惑因民訴請褒於臨歸之時者不但駭然防役名色尤何敢無端登徹戒垣新命屬耳姑爲十分參酌當該帥臣爲先拿問處之以勵國綱兩鎭論賞一款亦爲勿施
정조 18년 · 강
命三和府使金處漢仍別監董之任用防禦履歷
정조 18년 · 목
政院啓言三和府使當日辭朝有命而新除府使金處漢方在水原云敎以令兵曹星火問于留守處雖上送別無掣礙則使之上送仍令卽爲辭朝下去不然則令留守具由狀聞請仍事分付此時關西民事不可一刻曠官今日內知入事嚴飭○水原留守趙心泰狀啓以爲當初啓下別監董中有頉居多北邊築城之役專委金處漢首尾八朔夙宵董役非但勤勞之最著亦有成效之可紀則此時大役不可付之生手金處漢別監董之任今姑仍存請令該曹稟處敎以依狀請仍任而近十朔效勞履歷仍用其代依初下敎擧行
정조 18년 · 강
以趙岱爲三和府使口傳也
정조 18년 · 강
判義禁洪良浩上疏賜例批
정조 18년 · 목
疏略曰臣向以江寧都正諡狀撰送事伏承譴罷之命曾未幾何恩敍遽降繼伏承金吾除命臣不勝驚惶感激靡所容措夫節惠之典何等嚴重而只知其節義之允合褒奬全昧資階之未準格例及伏見處分傳敎怳然覺悟愚闇昏謬之失無以自解今何敢以已蒙薄勘晏然自怒乎且臣重得寒感以此病狀萬無自力供職之望捧供有命無以擧行議讞重地不容少曠伏乞亟命鐫改以安私分
정조 18년 · 강
遞承旨李海愚以李儒慶代之前望也
정조 18년 · 목
明日展拜承旨當備員而海愚在外也
정조 18년 · 강
放時囚李趾馨等罷前判義禁鄭好仁職
정조 18년 · 목
義禁府啓言壬子九月陵幸時考喧都事李趾馨李永夏拿問處之有命矣趾馨今書待命拿囚永夏以司饔直長下去磁器所請依例拿來允之敎以李永夏待其竣事上來捧供又啓言前都事李趾馨原情以爲其時擊錚人原情一一收捧送于秋曹而已存拔與否未嘗聞知云請刑推得情敎以渠亦曰不知其不首犯可知判堂奏語益有矛盾此囚放送李永夏勿論又啓言禁府都事金履九原情以爲擊錚人原情十二張自本府來到當直故依例出給于秋曹其後存拔與否茫無聞知而伏承嚴敎之後詳細査問則李億興原情一張則秋曹吏追後添入李東翼原情一張則羅將之晚後追呈云都事黃道源原情以爲所拜擊錚人之原情竝送于當直使之出給秋曹吏矣伏承嚴命之後問其委折則十二張則堂上取見而存援一張秋曹吏添入一張羅將追呈云履九道源等游辭漫漶泛稱遲晚請幷刑推得情敎以渠輩則使之依例移送該曹而判堂取見存拔云然則渠輩之不知無足爲非分揀放送伊日筵秦未免稍左當該堂上罷職
정조 18년 · 목
具翼善冠袞龍袍乘輿出永淸門弘化門由館峴至觀旂橋降輿乘輿入宮大門降輿詣版位行禮陛詣宮內奉審訖入齋室
정조 18년 · 강
命同成均徐有防賚往御題于泮宮使居齋儒生徒自願製進
정조 18년 · 목
以推枰斂手賀陛下聖武爲詩賦同題擬晉張萃推枰斂手賀陛下聖武爲表題
정조 18년 · 목
乘輿出宮大門至觀旂橋降輿乘輿入弘化門永淸門還內
정조 18년 · 강
司直金履成上疏賜批
정조 18년 · 목
疏略曰臣稟賦不固定力無素每遇事心動輒茫然若亡陽之人前席擧措無非顚錯而反假恩數示以不棄噫才與不才各言其子父母之心而臣得之於殿下矣是以臣之所仰望於殿下者亦如嬰兒之心若將饑而望哺寒而索衣疾痛而呼籲焉此所以荐承嚴敎不避猥越之誅復申前懇伏願聖慈垂惻焉噫人之生子載牀載璋期以遠大欲其孝於家而忠於國也古人有言雖欲孝誰爲孝此正臣之情界也竊意盡分於殿下尙可以少伸靡逮之孝故以臣愚昧之識拙訥之辭每登前席輒欲有懷無隱以擬絲毫之執炳炳此心天神臨之臣焉敢誣也何意畸命多釁事會不幸分外恩資及爲擧世强點之資臣自念平生已僇不可以復爲人矣立身顯親人所至願而榮先之典亦不敢受如是而何以自立於士大夫之列乎臣聞身與名俱全者上也名全而身死者次也名在僇辱而身全者下也噫爲此言者彼不過燕秦游說之客而能知所惡之有甚於死則信乎恥之於人未有如辱名之累耳孟子曰人而無羞惡之心非人也臣之見葉於當世之士大夫固已恥矣況得罪於千古之聖賢哉進而有靦於周行退亦無面於先隴此臣所以左求右覓未得義分之所安彷徨流涕如窮人無所歸也只願溘然速化與世問是非同歸塵土然後上訴天帝受命純粹復生此世事我殿下殫竭駑才協贊鴻功以贖此生不忠之罪然此特寸心靡騁窮念到此而此生已然那期後生之如願哉臣之迷執蓋於鋃臺宿趼則縱深續豹之愧而願切依近不敢言私乃若二品職名則斷然自劃以保咫尺之守伏願聖明憐臣情踪特遞見職以快公議以靖私分焉噫先儒有言曰但當一心直燈以輸款款之誠此誠善形容人臣忠愛之意也臣請有一言爲殿下陳之噫殿下試見近日朝廷之上四維張乎不張乎臣竊伏念殿下之駕御朝廷者蓋有懲於前日之患生濫恣自大僚以下少不假借是固大聖人時措之義而彼不職聖心者乃日殿下莫予違也罔念有損於殿下之令聞而其甚焉者以承奉二字打成義理曰不識不知順帝之則彼果篤信殿下如堯民之信堯乎噫嘻此病世之言也此言一出世作奇談父子相戒指口爲阱自此以往婦寺之忠不患無臣謇諤之風未聞有人此豈非大可寒心者乎況情勢者一身之私義而雖言涉倫彝事關釁累一疏承批便作江漢之濯而束帶揚揚不復知世間有羞恥事臣竊恐此俗未改則暴棄之習漸至於朝象之骳骫而世途人心莫可收拾也噫君道主大臣節主義故上以恢蕩爲道下以持守爲節上下雖若牴牾而仁義元無二致唐虞之吁咈所以致唐虞之盈也自夫經術之不明義理貿貿其於上體聖心之道下守臣分之義都無理會而惟以姑息爲心臣竊以爲殿下所以作成臣隣者獨優於殿下之用而非所以育人才貽燕謨之本意也臣於日前奉審之行適見交坡之民趕來成群遮道呼訴槪願城餉之移納邑倉事也莫重餉穀有難移庫而如有已例則分數許副不害爲息肩之一助事係民情敢此尾陳焉批以四維云云以下說弊果是矣至於卿之所謂處義於旣行公之二品職者萬萬不成事理縱恃假借容易煩浼獨不畏國體朝綱平卿則爲先從重推考後勿如是附陳城餉捧留事日前次對日左相之防奏以其只說轉輸之弊故也以朝家爲小民之心豈或泛忽而新式才頒道伯不請此所以姑且稍待者也
정조 18년 · 강
命時囚申大顯分揀放送
정조 18년 · 목
義禁府啓言前統制使申大顯原情以爲守今邊將雖有請賞之例秦御之事固當十分審愼而只憑民訴登聞於臨歸之時自歸屑越之科云請議處允之又啓言申大顯狀聞事體何等謹嚴而只憑民訴遽然請賞以此照律敎以飭已施分揀放送
정조 18년 · 강
以李健秀爲北兵使備薦也
정조 18년 · 강
召見藥院提調及大臣備堂于誠正閣
정조 18년 · 목
藥院日次承候也○子曰今年秋事雖非大無之歲民情之遑急加於大無蓋夏旱以後猶有小豐之望忽於旬日之內判歉於一場風兩所以農民落莫反有甚焉以此夙宵一念耿耿憧憧不知何以爲計矣卿等體予若保如傷之意共有愛民若已之情則極濟之方必紆良籌矣右議政李秉模曰聖上至誠憂民之德意溢於辭敎臣固不足以對揚萬一矣至於禁釀一節亦可爲裕穀賤價之道而年前京兆之禁亦不無其效矣予曰酒之糜費穀物大矣禁之非不知爲良法美制而難行之令終不可强也年前因判尹之請禁亦任其所爲而已不欲自朝家禁斷者良有以也左議政金履素曰今不必一切永禁自朝家限以幾月出令禁斷則必有穀不騰之效而庶無令不行之患矣子曰挈甁戴器轉相賣買者幾皆班戶而法吏莫敢誰何其所捉去者卽是篰屋無告之民寧有如許法禁此所以不如不禁之爲愈也加髢之禁近亦何如云耶履素曰加髢之禁寔出於我聖上節用禁奢之至意而近日首餙之華侈雖不襲前至於後䯻漸尙高大殆不下於加髢之宂費今若䯻束有定數髮長有定尺而嚴立科條禁其踰制則似無侈大之弊予曰朝令貴於必行至若閨中婦女之後䯻大小長短何由使之知而禁之乎秉模曰婦女所說後䯻之弊皆欲其加髢之復出也設令宂費之過大豈有若前日之或踰五百金者乎大抵高䯻之弊則誠如左相所秦矣予曰不必續續申禁今此登筵諸臣各於其家能齊敕之不違定制則轉相慕效士庶亦復然矣予命承旨請同義禁金履成上疏訖予曰疏辭甚猥雜矣至於餉穀災年邑民之難於牛輸馬載必多貽弊旣定節目之後道臣邑宰則雖不敢仰請今年穡事此時民情當用闊狹之政大臣武臣各陳所見也履素秉模曰餉穀所重自別則雖値歉歲新定之初似難變通矣御營大將李敬懋訓鍊大將徐有大曰今若仍前捧留色倉則總廳難支之弊實無可蘇之日矣總戎使申大顯曰不無銷刻之嫌依新定式擧行似好矣子曰有民然後有穀有穀然後有兵餉穀非不重也其在目下時措之宜豈無緩急弛張之道乎戶判錄其捧還邑名待道伯入來相議更稟也
정조 18년 · 강
命迎日縣移邑姑待年豐更爲狀間擧行
정조 18년 · 목
左議政金履素啓言頃因前典籍玄在默上疏迎日邑治移建便否令道臣論理報來後稟處之意行會矣慶尙監司趙鎭宅所報以爲李縣基址挾川濱海地勢卑下每當潦水不免墊溺之患公廨修葺之役無歲無之民不堪當皆願移邑而本道穡事告歉此邑最甚姑待年豐經紀實合便宜爲辭矣移邑一款姑待年豐更爲狀間擧行之意請分付從之
정조 18년 · 강
令廟堂嚴禁富商江上藏穀之習中路回棹之弊巿廛價直時時察飭仍以對揚闊狹之方付之平巿京兆
정조 18년 · 목
左議政金履素啓言今年穡事雖有失稔之歎而昨年豐登寶是挽近爲最若以昨年所餘之穀無所藏匿之弊則今此秋穫未畢之前米價不當若是踊貴而江上當民輩之貿置貪利者若値一晹兩之或愆則渠敢深匿穀物不爲出賣故巿直高下在渠手中都下民生實支保者皆緣此輩之射利甚至豐凶虛聲必從此輩做出而人心亦未免騷動如此之類一任其所爲則都民將無聊生之望臣意則分付京兆該部凡於江上富民之貿穀匿置者一査出使不得操縱而如不悛舊習則付之法曹嚴加刑配以杜來頭之弊以徵年利之屬似合緊務而日朝家有別般申飭然後始可少戢敎以右相之意何如右議政李秉模曰左相所秦實爲目下緊務而第念近來奸竇日甚此等牟利之輩或間飭令之申嚴則暗相通奇旣貿之穀反爲逗遛於中路恐非所以廣私儲而責來效姑且行之有漸似好敎以左右相之奏各有意見先以所秦出擧條毋敢一味藏穀毋或回棹遠走巿屬價直亦令時時察飭而差擧條啓之後不識本意先自生㥘米舶不至則反不若價雖刁騰穀則在於江以北此在有司之臣對揚闊狹之如何平巿提調旣承筵敎而判尹適未登筵俾令知悉
정조 18년 · 목
左議政金履素啓言冬至正使洪良浩進賀副使鄭大容今已敍用請依例還付從之
정조 18년 · 강
飭外方戢盜之政各邑守令各堂其邑之戢捕自今年考績論列勤慢
정조 18년 · 목
右議政李秉模啓言近來戢盜之政非不嚴飭而營邑視以例飭雖以今春言之穀賤如土民不阻飢而穿窬之類姑捨無論甚至白晝作黨恐喝討索及昏夜明火肆行劫奪者比比入聞而營邑之臣諉以戢捕乃是兵營鎭營之政慢不動念任其滋長營邑之責在於安民安民之要在於禁暴而今乃袖手傍觀曰兵營鎭營之責者安有是理邑而有校向里而有議捕之任如欲責其實效則莫如守令今年考績必以戢盜動慢參互論列事爲先關飭且念三代之政無出於死徒無出鄕雖曰古今異宜不可以一例責之若其各以其境之民各保其境之業元無古今之異而邑邑皆能如此則生向暴橫之流雖欲着跡於他境其可得乎今此所奏特其大略而不擾不弛生民安堵之道專在道臣悉心擧行竝以此意枖例另飭竊發有無例自兵營朔末報來而便成文具少無其效今年則請令道臣條列當朔內强盜戢捕形止一一報來俾無從他現發營邑扺罪之弊從之敎以鎭營之專掌戢捕不過是百年前近規守令各掌渠邑之百務獨於竊發之習其敢曰非渠所掌而不禁乎目下緊務無出於一邊濟飢一邊戢盜卿之所奏甚好別關嚴飭俾有實效
정조 18년 · 목
右議政李秉模啓言向來總管記過之敎未知聖意所在而驟見朝紙竊恐有欠於貽燕之謨矣諸宰如果可罪則罷拿投竄無所不可何必以衛職爲據而用記過之律乎事雖旣往深留聖念特命還收俾無至於載之記注敎以卿之所秦言則是矣依爲之
정조 18년 · 강
命宗廟令柳謐所懷祭器所覆莞席換以木布褓事置之
정조 18년 · 목
戶曹判書沈頤之啓言頃因宗廟令柳謐所懷祭器所覆莞席換以木布褓事臣於冬亨時奉審稟處之意曾有仰達矣大亨幣日臣方進去奉審而亨事所管禮意深遠雖徵少之物改易事甚未安臣意則柳謐所懷莞席事置之似合宜矣徒之
정조 18년 · 강
命太僕輦輿所用毛物及馬鞍每年春秋孟朔一二提調進詣看審內乘則定其張數見抱解由勿擬陞品當年執頉雖一張依此例爲之仍命久任責成以此定式揭板
정조 18년 · 목
戶曹判書沈順之啓言臣以輦輿毛帳修補價都下事有所陳達此與太僕相議爲之者故至今未及究竟矣輦輿駕轎與玉轎所御毛物不善歲護一經潦署輒皆毛落以致修改無歲無之經費所入亦隨而夥多此蓋由於修改在於本寺物力出自戶曹官員不欲檢飭下屬惟意抛置而然自臣曺取考各年馬裝價上下之例就其中加數都下於本寺自本寺隨卽修改而奉歲看護之節提調句管仍又嚴飭入直官員及下屬俾不敢如前放忽則似有實效都下之數當爲酌定而今番幸行時有座子倚子踏掌毛物一竝勿設之敎云從此所入毛物比前已多減數且御乘馬裝都下之數每年多有剩餘云然則不必優數輸送馬裝價上下時以二百兩年年添付以送則自本寺隨毀隨改實爲彼此兩便之道該寺提調今適入侍敢此仰達矣司僕提調徐有防曰御乘馬裝修補價雖有每年之若干餘剩若置毛帳之多數有頃則恐不可專靠於此而戶判所奏旣出於惜經費之意且今都下數爻亦或爲一分添補之端勢不得不就其中取用而第毛物之有頉無頉專係於藏護之善否若不嚴立科條俾有實效則畢竟抛置修改之弊反與道支擧行之時無異臣意則輦輿所闕事體至重提調必於春秋躬自奉審後單記而此是隨頉隨補元無一新全備之例雖不可定其年限春秋奉審時若有執頉修改之擧則數三張內外該內乘雖不論罪若過十張則依外而守令內而有錢穀衙門官員例解由則拘礙陞品則勿擬下屬從重論勘事定式施行其在重事體責實效之道兩得其宜至於修補本錢之用留在堂郞匪不別樣照管而典守之方內寺與外寺有異年久之後安知無疏虞之慮乎仍令戶曹儲留隨用取來恐爲穩當此則更爲爛商從後稟處從之敎以所重豈下於樂器與宮墻則樂院提擧與三司堂郞奉審巡察者司僕雖曰大臣衙門豈可不爲乎每年春秋孟朔一二提擧進詣本寺巡審後以其有無頉具別單啓目如宮墻看審之例內乘則定其張數亦好當年內修改者雖一張執頉則依張多例解由抱礙仍以此意枚擧知委該曹無敢檢擬若此則久任然後可以責成一番看審無頉則仍其職用陞敍履歷參下則出六後用陞敍履可合訓副訓正者雖有移除草記仍任馬鞍亦用此例以此定式揭板
정조 18년 · 강
命宣傳官李顯道拿問嚴處
정조 18년 · 목
開城留守李冕膺啓言宣傳官李顯道之奉命過本府也以微事棍治下吏宣傳官之非軍器摘奸則無敢用棍年前飭敎截嚴載之備局謄錄不可置而勿論敢此仰達敎以焉敢違禁令該府拿問嚴處
정조 18년 · 목
以安策爲校理南履翼爲副校理李義弼爲戶曹參判鄭觀來爲會寧府使
정조 18년 · 강
命海西災實分等依狀請施行加請沓災二千九百三十二結十三負五束綿田災九百六十二結十二負三束特許區劃昨年停退各樣軍布收貢亦竝仍停還穀尤甚邑三分一之次邑四分一稍實邑五分一相當穀準折代捧大興山城餉穀限折半捧留本邑尤甚及之次邑各軍門衙門保米貢米一依詳定代捧嚴飭道伯邑宰毋敢科外濫捧仍停牙兵入防推奴徵債限明秋防塞推該道臣李泰永自備局關問狀辭中不擧尤甚邑勿定配所委折
정조 18년 · 목
備邊司啓言卽見黃海監司李泰永災實分等狀啓則海州等六邑置之尤甚谷山等十二邑置之之次黃州等五邑置之稍實仍以爲事目災八百結外不足沓災二千九百三十二結十三負五束綿田災九百六十二結十二負三束特許加劃後錄諸條請令廟堂稟旨分付矣其一昨年停退各樣軍布及奴貢勿論一等邑限明秋特許仍停事也其一還穀尤甚邑三分一之次邑四分一稍實邑五分一相當穀準折代捧昨年代捧各穀無論尤甚之次稍實幷以今春所受穀使之備納仍與今秋代捧穀待明推還作本色事也其一大興山城餉穀捧留本郡事也其一各軍門衙門保軍米太尤甚之次邑依納布軍例每各二兩式代捧稍實邑折半代捧事也其一牙兵入防停止事也其一推奴徵債限明推防塞事也分等依狀請施行本道今年穡事又未免歉而雖以狀辭觀之禾穀最勝於沓災加請之二千九百餘結己未免太過至於綿農參以傳聞不至參歉九百六十餘結之請尤是格外亦極過濫而仰體寧失之德意沓災加請二千九百三十二結十三員五束特爲準劃就其中二百五十結移施於綿田災使之酌量均俵俾無一夫白徵之弊昨年停退各樣軍布及收貢之仍停非不爲目前之惠而積逋之因循反爲病民之一端次次收捧俾輕擔員實有關於民間利害尤甚邑則依所請停退之次邑則限折半收捧稍實邑則全數數捧還穀代捧事一依狀請分數許施而今春所受之還穀旣以所受之名色備納又有此代捧則實穀恐或無幾而道臣必有料量一體依施大興山城餉穀之一幷捧留本郡法意恐至蕩然當納之邑又非尤甚限折半許其捧留各軍門保軍未太代捧事莫重軍需不可年年爲例而無難仰請者極爲未安且軍門衙門名稱各異始以各軍門衙門爲辭末乃單擧各衙門而保軍米太混圇說去該道臣推考幷令本色收納牙兵入防停止事及推奴徵債防塞事竝爲依施尤甚邑之弊勿定配所非但年例所請如此歉嵗大關民邑之而今不狀請必是遺漏之致自本司第爲關問允之敎以俵災加請事道伯必有料量設或略有裕剩排比之後焉敢不狀請還報乎然則寧夫之義何可剋削特爲準數依狀請許施昨年停退條之今年難捧不問可知況目下民勢困於荐歉新舊竝督非所可論亦竝仍停事分付保米太代捧事雖在常年猶有代錢之囑托年前設法禁飭未知水營遵守之其後如何而與其墨倅之饕利濫徵曷若預使小民洞然知只納詳定乎尤甚之次邑保米貢米竝令一依詳定代捧雖一葉之銅科外濫捧者暗行繡衣從所見啓聞當該道伯邑宰以爲隨現重勘之地
정조 18년 · 강
命海西尤甚海州等六邑訓局砲保特許錢木參半外此保貢及尤甚邑中尤甚面里砲保竝許純錢代納之次信川等九邑砲保三分一禁御兩營價布木邊三分二代納及稍實黃州等六邑禁御營價布木邊參半事特準道臣狀請兵曹納代捧分數依兩營例擧行江都所送選武布代錢輸送重推該道臣李泰永仍飭此等請代狀啓時勿置兵曹於各衙門中別爲擧論
정조 18년 · 목
備邊司啓言卽見黃海監司李泰永狀啓以爲黃州等六邑禁御兩營價布木邊參半信川等九邑訓局砲保價布三分一代納禁御兩營價布木邊三分二代納海州等八邑訓局砲保價布錢木參半禁御兩營價布純錢代納各衙門及江都所送選武布通同各邑限明年九月當竝以純錢代納事請令廟堂稟旨分付矣本道今年綿農大勝於三南又以昨年綿豊之故民間辦納似不至於龜背之括而無難請代且所謂各衙門者似竝與兵曹擧論而兵曹之納所關何如則初不分數反歸於兩營之下尤爲失當該道臣從重推考狀辭一竝勿施此不可不一番定式無論某道此等請代狀啓時兵曹則勿爲混置於各衙門之中別爲擧論以重經費之意分付諸道至於江都所送選武布之代錢恐不害爲兩便之道請使之代捧輸送允之敎以道臣所請雖似容易今年民勢之難堪甚於通同之大歉況至殘者保軍無告者應貢苟欲蘇捄宜先此輩尤甚八邑砲保特許參半外此保與貢一竝純錢而尤甚邑之中必有尤甚面里竝與砲保純錢之次九邑稍實六邑則特準所請而兵曹納之代捧分數依兩營例擧行事分付
정조 18년 · 강
遞應敎鄭東觀校理安策副校理南履翼修撰鄭履綏以李龜雲爲校理高宅謙爲修撰前望也
정조 18년 · 목
東觀等未肅拜履綏在外也
정조 18년 · 목
義禁府啓言三和前府使李東善原情以爲促敎之下未卽待令莫非渠不善周旋之罪云請議處允之又啓請李東善杖一百收贖考身盡行追奪私罪施行允之敎以功議各減一等以公罪勘房
정조 18년 · 강
命捧入江原道進上生雉營邑勿爲論罪
정조 18년 · 목
司饔院以都提調意啓言江原道進上生雉太半腐傷當該封進官罷職道臣從重推考領來人令攸司科治敎以今年節晩事勢固然營邑論罪勿論卽爲捧入下屬亦勿科治
정조 18년 · 강
全羅監司李書九以金堤郡守成範鎭治績陳啓飭諸道不堪任之守令廉察登聞
정조 18년 · 목
該監司狀啓以爲備邊司關內下直守令入侍時金堤郡守成範鎭利城縣監姜善鎭靑山縣監李之淳進前奏對不爲起伏而擧措慌亂言語顚錯有各付道臣徐觀治績使之狀聞之命矣成範鎭到任後治績多般探察則新到做事雖或生疏奉公頗能謹愼聽理姑無差誤而目今檢田方張捧糴當前嗣後治政更觀前頭據實考績敎以此則雖然道內必有不堪任之守令而一味掩置是豈先期行會之意以此意竝與畿伯錦伯嶺伯處同爲嚴飭分付
정조 18년 · 강
御營廳以捉虎軍施賞啓
정조 18년 · 목
該廳啓言順康園火巢近處豹虎一頭捉納謹此封進而先殺手林盛柱木三疋布二疋再殺手金天福木二疋布二疋依例施賞
정조 18년 · 강
奉常寺以東籍田所出各穀啓
정조 18년 · 목
該寺啓言東籍親耕田所種稻所出爲三石豆一石一斗太一石四斗皮唐參一石九斗
정조 18년 · 강
遣承旨諸太廟奉審摘奸
정조 18년 · 강
召見判府事朴宗岳右議政李秉模有司堂上沈頤之尹行恁于誠正閣
정조 18년 · 목
予曰海伯狀啓多不照檢兵曹價布亦入於各衙門秩矣五千災結近年有之耶秉模曰壬辰癸巳爲四千結而至於五千結則數十年來所無矣予曰海四回啓姑勿行會可也湖西爲甚湖南爲次而海四又如此前頭拯活接濟之方將不知何以爲之矣秉模曰以臣所見海伯全無料量矣兵曹價布所重何如海西綿農異於三南則純捧云云豈成說乎予曰如各衙門各軍門云者混瀹說去初無區別矣頤之曰此道歉荒勝於三南而災結猶如此八路皆然則來頭將無經費支用之策矣予曰兵曹封不動木爲幾何承旨洪大協曰二百餘同矣予曰三南身布若皆代捧則將有封不動出入之慮耶大協曰一年應下甚夥然至於內需司所入又爲百餘同恐無以相當經用矣予曰內需司入庫之木竝令代錢也予又曰有民然後有國民惟邦本而方秋民情若此中夜思之心不暫弛各道尤甚邑之次邑之停退代捧當分等爲之而其中畿甸民政最難消詳而監司之有若沁泄者豈不可悶卿等須另加提飭也宗岳曰臣於省掃之行路由利川衿川而兩邑之內亦有豐歉之判異以此推之亦非大無之年願勿過用聖慮以妨保薔之道焉予曰豈可以一二邑之稍實有所弛心於民事乎予又曰豈不云凶年免於死亡乎近來賑邑之白飯肉羹若養老者然此蓋守令輩沽譽之術也
정조 18년 · 강
命三南道臣年分狀啓先爲登聞災結則從容消詳鱗次馳啓
정조 18년 · 목
右議政李秉模啓言三南年分狀啓姑未來到似由於節晩之故災結未及停當之致而歉歲民情必待年分之啓始乃大定至於災結追後登聞少無所妨請以此意分付三道道臣年分狀啓先爲登聞災結則使之從容消詳鱗次馳啓從之
정조 18년 · 강
遞差祭總管黃昇源以李時秀代之前望也
정조 18년 · 강
敍前判書李秉鼎
정조 18년 · 목
敎曰譴罷意在求備前判書李秉鼎敍用
정조 18년 · 강
命湖南諸邑渰沒民人一百十二名生前身役及新舊還上一竝蕩滌其渰沒最多地方官靈光郡守就其處聚其處孥酹以慰死者之冤仍命均堂嚴飭諸道傷損船隻母或白徵其稅
정조 18년 · 목
全羅監司李書九以各邑漁採民人靈光郡四十四名扶安縣十七名長興府十名海南縣五名興陽縣三名羅州牧五名康津縣一名靈嚴郡六名珍島郡六名古阜郡二名寶城郡四名臨陂縣九名合一百十二名去八月二十八日乘船入海猝遇大風俱爲渰沒馳啓敎以觀此狀聞八月廿八之風漁採之民人入海渰沒者統計各邑厥數至過百名聞甚矜惻如有生前身役及新舊還上一幷蕩滌其中渰沒最多處卽靈光地方也令地方官就其處聚其妻孥酹以慰死者之冤擧行形止狀聞事分付欲爲下敎而未果矣伊日風浪公私船隻必多傷損萬一白徵其稅是豈仰體均役之聖意哉令均堂知悉嚴飭諸道査頉者卽爲査頉加現者卽爲加現切勿如前翫愒八月大風海戶之致傷必不止於湖南則湖西之尙無狀聞果無如許之事而然乎令廟堂査問草記
정조 18년 · 강
命關西都試時六兩步數反不若則敎以前委折令兵曹關問該閫使之據實狀聞
정조 18년 · 목
以平安兵使申應周道內都試居首及沒技人啓本敎以關西尙武之地在所拔例勸奬不但關西爲然名以武夫則武技無論京外先從六兩致力如儒士功令之用工於策文此所以年來屢下飭敎間嘗別爲收用於優等遠射別爲設科而試取賜第者也今觀關西帥臣啓本道內都試六兩步數反不若則敎之前豈居首者通計各技之故適然而然乎抑新帥下去之後抛置不爲力勸而然乎不飭則已旣始之後豈可從然任他乎其委折令兵曹嚴關該閫使之據實狀聞近於各邑若有二百步內外遠射而未及登聞者仍令後錄附陳事一體行會
정조 18년 · 강
命古城鎭壯別軍官都試時之次出身李仁蕃令該閫從厚施賞仍命出身之居之次準此例
정조 18년 · 목
兵曹啓言觀此平安兵使申應周啓本及狀啓則壯勇營所官古城鎭壯別軍官都試時出身朴敬模居首出身李仁蕃之次而當初啓下節目中居首閑良直赴殿試出身賞加之次直赴會試矣今此之次李仁蕃旣是出身則直赴會試有非擬議者施賞一款竝令該曹稟處爲辭矣今此居首出身朴敬模似當依節目賞加而係千恩典請上裁之次則節目中出身無擧論帥臣所論雖如此旣是節目之外請置之從之敎以李仁蕃令該閫從厚施賞後以爲例事分付
정조 18년 · 강
掌令沈銖上疏賜批
정조 18년 · 목
疏略曰臣於乞免之章不宜贅及而第於同義禁金履成疏有駭惋者玆敢附陳臣於昨日登筵略伏聞承宣之讀過句語猶以未得其詳含默而退始於私次得見原本則滿紙游辭閃忽妖邪有不忍正視蓋履成之地處世德固何如殿下之拂拭奬用亦何如而渠無一半分圖報之心前後情迹專事巧慝惟利所在千億化身至於今番疏而極矣其下語糢糊用意陰譎雜以一一臚列而至若上訴天帝復生此世等說卽是佛家輸回之術異端謊詭之論也天地之間萬萬無此理而渠敢以此告君者何其不敬之甚也誠如渠言得罪朝廷則杜門訟愆可也縮伏俟勘可也不此之爲乃敢以無倫不根之設眩惑天聽幼弄一世其心所在誠不可測雖以恩資言之渠之陞職也忙忙出肅至於榮先則不敢受云者是誠前何心而後何心也尤可見其餙詐逞巧放恣無嚴之習人臣事君之道焉敢若是乎情狀之反復語意之奸巧昭不可掩也如此之類若不嚴處則將無以戢奸萠而杜後弊矣臣謂爲先施以屛裔之典斷不可已也批以金履成事妄率特其長處疏語亦如其人而間有可以採察者則爾乃一筆句斷以千古最小人之目論人不當若是況屛裔之律尤不稱當不允爾其勿辭察職
정조 18년 · 강
命保寧縣監拔例擇差給馬下送
정조 18년 · 목
忠淸監司李亨元以該縣監李祖範身死馳啓敎以拔例各別擇差待下批辭朝卽刻給馬下送
정조 18년 · 강
飭吏曹判書李致中行公
정조 18년 · 목
敎曰近於政牌有召輒違僚堂之隨而違召必須三召而獨政作一前例揆以事體極爲未安向旣陪扈今又引入者處義尤過矣吏曹判書李致中推考申飭行公
정조 18년 · 강
仍任北兵使崔景岳會寧府使李健秀
정조 18년 · 목
敎曰北兵使北人稱以北關監司其所管領自別於諸道兵使而今年北關穡事大不及南關云而滿瓜之代旣擬薦雖點下今日見北伯狀本思之民邑之爲弊不但迎送廚傳而已北兵使薦望姑置之前帥限麥秋仍任會寧亦爲仍任事分付當初差遣意有在焉特敎仍任之後益當盡心職事若或一豪怠忽入於來頭暗行御使之行處分宜倍他人令廟堂嚴飭於北兵使崔景岳處
정조 18년 · 강
以鄭致淳爲吏曹參議前望也
정조 18년 · 강
諭校理李龜雲修撰高宅謙以其聞見歉歲民情一一陳聞
정조 18년 · 목
弘文館啓請龜雲等乘馹上來從之敎以兩人之前望特點欲聞兩南歉歲民情也雖無特諭爲經幄論思之任者當陳蔀屋疾苦況特點而特諭乎須知此意以其聞見一一疏陳於上來之前事令政院一體下諭
정조 18년 · 강
府院新啓賜批仍命同義禁金履成罷職推執義李秉喆獻納魚錫齡別肉被捉宮奴嚴刑懲治同犯之類嚴加査實照法處置
정조 18년 · 목
執義李秉喆連啓批以不久又啓言人臣告君之辭固當明白直陳而噫彼金履成之疏全篇旨意陰晦閃忽向來亞卿陞擢亶出於我聖上曲費造化進之爲人之地則渠當感激頌祝而乃反視之若浼自以爲恥二品職名斷然自畵榮先之典亦不承受此何意也此何故也此下八字命墨抹其在闢邪距詖之道不可置而不論請同義禁金履成亟施屛裔之曲又啓言近來各宮奴屬作弊多端日前本府禁吏捉一別肉罪人使之査實則稱以於義宮貿易軍以廉價勒買懸房之肉潛自放賣而被捉者也究厥罪狀有浮於私屠爲先嚴治牢囚方欲移送秋曹之際懸房所屬來訴以此漢輩之憑籍假托惟意橫奪各懸房一日所失其數夥然許多典僕勢難支保云以今現發者推之其所恣橫不但止於此漢而已且當歲歉穀貴之時如此弊端安知不更及於他民耶請令攸司嚴覈各宮所屬依法重繩亦爲嚴立科條俾絕奸弊批以金履成事凡有私義欲爲辭官者豈獨履成一人至於不爲榮先之說亦不過苦辭中出來則是豈如是把作重安之事乎況兩司俱發反乖臺體爾則推考此啓若以不久例批則將爲謄傳之故紙而履成疏語中前生後生之說果疏忽施以罷職之典兼爲此啓之究竟法宮奴差人事前後飭禁何如則焉敢更有干犯厥漢令該曹嚴刑懲治其餘諸宮同犯之類嚴加査實照法處置事分付○獻納魚錫齡連啓不久又啓言今此金履成之疏何其隱晦閃忽之甚也前日一疏已極駭悖而倖免嚴誅特蒙恩資於渠可謂德海恩山固當感頌之不暇而今忽引義自謂廉防安有懸金圈而不行二品職者耶渠所謂士大夫立朝行事果如是耶至若前生後生之說堯民信堯之辭無非用意簸弄有難測道如此孤恩昧義之類不可置之於簪紳之列請同義禁金履成亟施屛裔之典批以金履成事前生後生云云雖涉不經堯民信堯云云可謂履成之言履成也故出此言此所以取其所長也然妄陳不經之談於章奏者合有警責罷職兩司俱發大乘臺體爾亦推考○秉喆錫齡避嫌略曰臣以金履成疏語陰晦閃忽謊誕妄悖有非人臣告君之體故臣等有所論列矣及承批旨至有特推之敎臣等何敢晏然於臺次乎請命遞斥批以一宰臣論啓豈或過責言官而府啓中抹下二句兩司之微事俱發一則妄率甚於論啓之人一則臺體反有不重勢難例批勿辭退待物論
정조 18년 · 강
有政吏曹參議鄭致淳進
정조 18년 · 목
以南履翼鄭尙愚爲副校理李晩秀爲刑曹參議李昌會爲保寧縣監○吏曹以保寧縣監李昌會身病沈重萬無起動之望請改差允之敎以今日政勿拘常格拔例擇差而依前下敎給馬下送事分付○以李觀秀爲保寧縣監
정조 18년 · 강
命文臣殿講武臣試射抄啓文臣課講日次儒生殿講初九日兼行於春塘臺仍命次對進定畿伯年分狀趁其日修啓
정조 18년 · 목
政院以來十一日專經文臣殿講日次啓稟敎以秋孟朔講尙未爲之與秋仲朔製述同日爲之武臣專經講代試射秋孟朔亦未爲之與今月朔殿講皆以試射代行初九日爲之試官則物爲各望只分文武擬入事令該房知悉○政院啓言文臣殿講武臣試射今初九日爲之有命矣處所以何處爲之敎以近以諸道民事未遑自逸朔課之抄啓講試猶未爲之而此乃應行之事又不可過冬雖有兼行之命而更思今朔又有儒生日次殿講分日酬應難矣十六日日次殿講亦於初九日同爲設行處所皆於春塘臺爲之上齋生依例應製而殿講隔日食堂到記除之以生進入門者捧擧安應製事令成均館知悉抄啓文臣去六月朔七月朔課講亦於同日爲之初十日方物看品及封裏相値政府以下當進去次對進定於初九日而開場後當於小次引見畿伯年分狀啓趁次對日修啓事下諭
정조 18년 · 강
高靈縣監林濟遠疏陳農形邑弊賜批命大臣備堂看詳疏本仍令嗣後民情更從聞見陳聞
정조 18년 · 목
政院啓言高靈縣監林濟遠陳疏到院而不由巡營直使官隸來呈大違格例所當還下送而係是民事何以爲之敎以入之○疏略曰本邑素以殘小地不滿四十里民不過數千戶元無深山巨谷利澤之及於田者而數三洑堤之下溝道傍通泉脈普沾旱不至災依舊成熟者皆在大路之傍冠蓋之所經過商族之所跋履或見其穰穰而統論一邑則此不過十之二三其餘水根不足之處一旱數朔無土不焦得雨之後一望靑鬱若將有秋而節候晼晚欲秀未秀在在曰卯莊早成者或入半實而終不垂頭晚就者已過十秋而僅始脫胎見今風氣漸高幾何不濩落無所成耶雖以水田善熟者言之比諸常年所收半減至於早成而半實者或可以療頷顑而亦不足以供賦租爲其官者猶幸於徵稅爲其民者尙士喜其索種吁亦慽矣從古東風不災於嶺南向來一番之吹不至如兩湖之偏被其害而成熟之穀多被挫偃穉弱之穗倍覺蕭索民之始怨旱者終又咨風此乃沓農之大略而以臣所聞見綿農或免全歉太種間能成樣此乃晩雨之效比諸被旱之沓反有勝焉總以言之則汚深之地間能食實恢拓之野多被酷災以此較彼衆寡不能敵得失不相當賦稅於斯糶糴於斯戶役於斯身布於斯雖淸其野而盡輸之官割腴而補瘠損實而增虛殆同無麵之托本縣如此他又可知臣生長田間習知稼穡知承前席老農之諭在路之日屢見挈孥而走入峽邑者有之牽牛而賣向京肆者有之方當收獲之節已有澳散之形道路所見已不勝其驚心歲末春初可以推知臣雖不敢逆說未然自歸䜟凶之科而向後民事實有難言之憂雖使智者當之莫知爲計遇歉設賑雖是節目間事而區區愚見每以爲賑政不可輕議何者還民與賑民一也朝家所劃給者還穀也守宰所自備者還穀也近所謂私賑也救急也亦從還穀中兌郡等是民食也夫助賑民十日之資則損還民一巡之分諺所謂割肉充腹者此也嶺以南素稱穀簿有裕而近年以來漸不如前雖以臣邑言之四萬餘石元總計戶批穀不爲不多而見今留儲極爲寒心所情者新捧而已舊儲旣如是罄竭新捧又不免麤荒則無論賑與還將無以料理惟有蠲減一事最爲南民之急務大農之經費太患不足有司之愼惜其勢固然此箇事情臣亦非不稔知而民憂國計亦不可以分作兩般看民事便是國事此民不保國無以國朱子所謂恤民者正可三復也至於災政一付廟堂之後其所措置每從剋減爲道臣邑宰者亦預知其如此之故初不敢不節之又節約之又約而畢竟劃得又違始料可哀者民偏受其病常年猶可說也況當大無之時乎臣竊憂之臣於本縣事只論農形非敢別有望於恩澤冀以是推挈於遠近而已邑弊民瘼種種難支之狀豈無可言者軍丁一款最爲切焉之弊除非細覈虛實爛入商量不敢遽有登聞而若臣職分內事還穀不可不捧也上下納不可不徵也身貢布不可不督也但當殫臣之誠竭民之力而以後事亦非臣所可逆料唯俟重勘而已仍念臣以身則有重已之義於口而存三緘之戒待罪外邑體段尤別而誠以區區憂愛之忱消鑠不得而猶屑越是懼終不敢說得十分諱災之罪臣實有之伏願怒其妄而納其愚批以遇歉濟飢何時不難而予則曰今年之難於遍施卽御極以後初有也昨日筵敎中民間設有滯秉之穗朝廷認爲大無盡心力於拯活之政爲可云者實非鋪張之謂也際見卿疏之備陳益有暸然疏本令大臣備堂看詳嗣後民情更從聞見陳聞
정조 18년 · 강
召見領府事蔡濟恭藥院提調徐有防戶曹判書沈頤之及下直守令李汝忠于誠正閣
정조 18년 · 목
予謂有防曰王大妃殿進御湯劑之後諸節漸臻康復而風痰麻木之症尙未快減湯藥難責速效日氣連和鍼炙間欲進試未知何如耶醫官使之陞殿詳問仰達可也醫官朴春源曰以切效言之則鍼勝於炙而但節候已屆初冬日氣雖淸和其在重愼之道連受二三度三四度有所不敢鍼則姑待春和間先爲試灸似好矣予曰醫女鍼灸之工果何如春源曰日學局方連試於外間今則皆是熟手矣予曰當稟質後更爲下敎而醫女使之日日肄習可也予曰華城城役何如濟恭曰城樓新成煌然改觀矣其高高於京之東門而七間虹蜺又加於京城二間臣爲落成宴於北門登二層累沓然如坐上矣將臺亦已畢役臣登覽則四方二十里往來之人如在眼前矣予曰近日事亦可謂有力量矣濟恭曰以臣等當初賤見茫然若無就緖而數月之內樓臺雉堞有若不日成之者然凡所以經營區劃之方出自聖心惟斷乃成臣等不勝欽仰萬萬之至予曰今年秋事實爲關心矣沿路所聞何如濟恭曰今年諸道雖曰歉荒而大抵勝於先朝辛壬年矣以臣所見言之或有全坪而無掛鎌處亦有一野之免歉者又有通一邑稍實處不可一槪言矣予曰雖有稍勝邑滯秉之穗不能以此慰心憧憧一念專在於饑民夙宵寢寐殆忘寢食矣
정조 18년 · 강
命分院燔造器皿進上時各該司科外侵徵者一倂釐革仍以擧條書揭本院及燔造所
정조 18년 · 목
領府事蔡濟恭啓言臣方待罪廚院都諸擧分院積弊有不可不陳稟釐革者矣蓋兩等燔造器皿進上之際所謂外班賜名目之以人情分給該房所任之數至於四百餘竹而班賜主人之徵求逐年益甚此已難支之弊其外政院使令之每等情債錢十六兩及盤床二十件近仗軍士之結爲契房曾前四十竹器皿之層加爲一百餘竹內兵曹使令之二十件盤床奎章閣人情甲燔盤床五六件例燔盤床六十四件奉常寺之曾前給價貿用今爲無價進排者莫不爲燔所都書員邊首輩切骨之瘼一經所任無不敗家其爲矜憐姑勿論莫重進上從而有不實之慮臣意則上項外班賜名目四百竹之內減其一百竹政院使令情債錢十六兩都減盤床二十件內減二十件近仗軍士契方四十竹只許依前與受餘外層加一百餘竹都減之兵曹使令盤床二十件減十件奎章閣甲燔例燔合七十件此是無於前之事一倂減之奉常寺給價則進排無價則不爲進排之意成出節目以此知委燔造所及各該司使之無敢一豪違越每等進上之際當該燔造官親率入來則某司之定式外濫徵雖一立器決無不知之理隨所聞進告於都提擧小則犯者移法司重治大則不禁之官員草記論罪然後內各司庶可知畏燔造所亦得支保矣從之敎以掖庭下屬之誅求稱以內班賜其所責出無異於外班賜名色云則一體減去增加之件數而如是批下之後無論掖庭與內各司所屬更有科外侵徵是可曰有紀綱乎須自本院隨現卽爲草記自官員以爲嚴處之地以此擧條書揭本院及燔造所
정조 18년 · 강
命內氷庫各殿宮供上如例封進
정조 18년 · 목
戶曹判書沈頤之啓言臣於御供氷丁事有區區所懷內氷庫專爲御供設置者以江民戶役自負自納爲三萬餘丁自兵曹貿氷爲一萬一千餘丁矣曾在先朝癸巳特軫江民之役戶氷減其半數載運官給馱價日供勿爲進排只判付擧行以除江民之弊又罷兵曹上下之規而仍成節目矣前判書徐有隣又於巳酉筵奏變通本庫移之江外元數一萬七千丁內又減五千丁永除江民伐永之役今則內庫所歲一萬二千丁俱是給價貿歲無胎弊於江民者則與先朝處分之時大異而御供仍不復舊自外庫進排內庫口擧行頒賜判付者事體未安臣意則各殿宮供上自內庫依前如例封進實合事宜矣從之
정조 18년 · 강
遞都總管趙宗鉉副總管徐邁修李集斗李時秀以邊得讓安昌君燝爲都總管李鼎運金履成爲副總管前望也履成添書也
정조 18년 · 목
宗鉉呈辭邁修在外集斗懸頉時秀未肅拜也
정조 18년 · 강
改差保寧縣監李觀秀
정조 18년 · 목
觀秀在外吏曹啓請改差也
정조 18년 · 강
以李汝忠爲保寧縣監口傳也
정조 18년 · 목
景福宮松犯斫人不爲禁斷也
정조 18년 · 목
承旨洪義浩啓言秦御文字何等愼重而表咨文中有誤書不審處事甚未安請該院公事提調推考下吏令攸司科治從之
정조 18년 · 강
諫院處置引避兩臺
정조 18년 · 목
司諫許晊處置以爲執義李秉喆獻納魚錫齡引避而退兩司論啓言實規警不可以此輕遞言官請執義李秉喆獻納魚錫齡出仕從之
정조 18년 · 강
命宮奴差人更有現影於縣房者令懸房人結縛捉納秋曹秋曹刑放差人後推捉宮奴嚴刑定配行首所任嚴杖懲治
정조 18년 · 목
刑曹啓言因執義李兵喆啓辭有宮奴差人嚴刑懲治也宮同犯之類査實處置之命矣被捉差人玄福仁嚴刑一次宮奴朴在得貿易之際旣不躬往差人之弊亦不禁戢者事甚痛駭一體嚴刑懲勵後竝放送諸宮奴屬同犯與否査問於懸房三所任等處則以爲明禮宮壽進宮龍洞宮奴屬亦皆有差人而姑無大段爲弊之事云故三宮奴子竝捉來嚴査則皆以一從定式貿取不敢廉價勒買之意納招矣大抵懸房作弊之端專出於差人而所謂差人俱是無根虛浪之類也雖爲今日懲治必將明日又犯若使宮奴躬自貿易則差人之弊可以不期禁而自袪此後則諸宮奴子必爲躬往貿取俾無差人輩從間作弊事嚴加申飭敎以此後更以宮奴差人現影於懸房者令懸房入直爲結縛捉納於本曹本曹則差人刑房後推捉宮奴嚴刑定配後草記行首所任嚴杖懲治如是定式之後或以差人假稱宮奴者廉探査出不告之懸房人捉來嚴刑
정조 18년 · 목
刑曹啓言罪人金千龍本以虛浪無賴之類乃生憑籍討食之計驟聞李命馨轉傳之說金德淵糢糊之答敢以二十四字渠自書出末乃以下敎二字作爲結語勿論塗聽之虛實初無文跡之憑據則筆之於書傳之於人究其跡雖或差間於僞造律其罪實爲苻合於詐傳渠旣自服無容更問金千龍結案取招後稟處金福伊同泩作奸之狀固極痛惡而所持文跡旣爲千龍之所裂破無可憑考而金鎭五招中只以花梁僉使罷黜無事八字書給云爾則千龍所謂一紙兩行之說自歸誣罔而論其情跡自有首從之別以此律勘處金鎭五其所書給八字雖無下敎一句而只聽口傳虛謊之說有此手寫傳給之擧者極爲駭痛考律懲勵其餘干連諸人或以狀啓之事誤聞而相傳或以討食之謀作黨而隨泩雖無隱情其在懲後之道不可不嚴治自臣曺分輕重勘處何如敎以雖與眞箇僞造有異其所犯有難容貸嚴刑取服其餘分輕重決處又啓言江陵府殺獄罪人金光云獄事道臣更査之啓只錄云犯更招而前後文案竝不載錄故取其原案與今番査啓參互詳閱初覆檢狀中胸膛之硬靑腎囊之膨突最是要害必死之處而傷痕狼藉詞證明的斷案旣具同推已久而元犯之至今抵賴者一則曰出於戲劇一則曰傷處非渠手犯云而殺死之獄始用戲劇者十過其半而及至成獄未嘗以本心之非出故殺有所原恕胸膛腎囊等許多傷損無非被打被踼之痕而設如渠言胸膛或諉以顚仆致傷至於腎囊非被踼則無自傷之理渠招中捽髮揮却及過飮昏醉不省拳踼所及之說雖云自明便是輸款道臣前後之啓輒以看證之不明爲起疑之端而隣居金女旣見其或捽或壓若蹲若懸之狀則不可謂看證之無人且況斷獄之法實因爲重詞證次之實因無疑則不可以詞證之有無有所低仰也審矣論以獄情更無可疑罪人金光云連加嚴刑期於得情之意請分付道臣敎以問于前伯如曰所見同然依回啓施行否則草記又啓言歙谷縣殺獄罪人文章五獄事屍帳則轉至四檢而前後不同詞證則不啻屢招而彼此各異以今更査之啓參諸原初之案其所疑晦無以辨破査官跋辭終有然疑之意道臣啓語亦無的確之論此獄三檢距初檢爲二十日四檢之距初檢恰滿一朔傷處之昔無而今有始徵而終顯者法文之所無也常理之可訝也檢狀旣如此則當以詞證爲準而各人之招半是被踼半是梁疾而謂以被踼者一無目覩之人謂以梁疾者亦近臆對之說屢經推覈不得歸一蓋由於此大抵殺獄惟實因是從而實因或屢變則當以後出者歸重三檢四檢旣有缺盆骨心坎兩處傷痕則不可以初覆檢之無傷痕有所持疑元犯招中曰打喙曰壓仆二者亦爲打踼之明證則償命之律烏得免乎卽此一款不可遽議於傅輕罪人文章五依前同推期於得情道臣今旣新到若有聞見之所得意見之所及則論理狀聞之意請一體分付敎以所謂査啓不過是諺所謂冷水草笠嚴飭道伯別加詳査狀聞事分付又啓言罪人朴好民事東部中浪浦閑良韓性默發告云渠貿柴歸家則渠妻李召史連痛數日食飮全廢事甚怪訝詳問委折則以爲今六月初九日夜一漢突入作奸昏夜之中不知厥漢之面目今則生世無用云十二日未時量仍爲殞命搜見房中有滷缸明是飮滷致死第翌日同里朴好民之父來謂渠曰汝妻死何諉吾子渠欲得眞贓要給葬需好民備給九兩錢渠還給四兩執置五兩以資發告云部都事金相穆依例檢驗實因明的詞證俱備李召史之服毒自處無所可疑朴好民之乘間强奸的然可知請好民各別嚴訊期於取服敎以下愚賤女能識貞正之烈痛其惡男之劫逼而自辦一死視之如歸誠亦卓乎凛然發遣郞廳詳探實蹟於隣比公論草記以爲褒奬之地後坐起各別嚴刑捧遲晚直招以正公法以慰死者
정조 18년 · 강
御春塘臺召見大臣備堂兼行抄啓文臣課講日次儒生殿講上齋生應製專經文臣殿講文臣製述專經武臣試射文臣製述專經文臣日次儒生殿講試官李秉摸閔鍾顯鄭大容李趾永李庚運李太亨李東稷分所試官洪良浩李秉鼎尹行恁尹行元金啓洛專經武臣試射試官金履素鄭好仁李漢豐宋民載李溏朴先迪丹楓亭試官朴宗岳徐有大朴聖泰申鴻周李周鳳
정조 18년 · 목
具翼善冠袞龍袍乘輿出永淸門入靑陽門詣春塘臺降輿陞座試官率文武臣及儒生行禮訖以擬唐淮西士女等謝於耕不食織不裳之餘賜以繒布在飧右粥爲表題黎民不饑不寒爲賦題使文臣與上齋生從願製進仍命開講發射○左議政金履素曰畿伯報災結數比壬子極爲精審其餘新還停捧抄戶之說可謂得要循例分等雖欲精詳尤甚面亦有之次之次中亦有稍實尤甚者若抄戶爲之則勝於面里分等矣予曰尤甚戶抄出停退則爲好矣右議政李秉模曰古之賑法如是矣予曰今年民事誠欲無言矣秉模曰以秋後收入者觀之同於昨年者亦不無之而或三分減一或減半者亦多至於海邊則全不成說無處不然矣戶曹判書沈頤之曰進上之物皆入內庫而頒賜之物則別置外庫似好矣予曰此則錄入可也刑曹判書李在學曰中浪浦女人事旣有詳探實跡之下敎矣若潛行樣而發送郞廳乎賞典則方待下敎矣予曰以常賤女人而能有此甚可嘉也復戶則似過矣當給食物耶在學曰旣未詳知其不汚身則似下於立節者一等矣予曰勿論裏面之如許以至賤之人辦難辦之擧則是爲難也詳細探來則當下賞典矣予曰抄啓文臣今將開講而自止單子尙不書入何也近予以民事殆忘寢食何時下敎之事必於深夜草草書入以煩酬應豈有如許道理如此徵細之事必待縷縷提飭百工之事豈可耕且爲乎金載瓚則特以念舊之意拔例用之今而見之不能大耐官職矣渠則考講之試官也內閣之時任也而使燕行迫頭之鄭大容替當其任大容則誠無罪矣名以閣臣者擧皆如此徐有防尤慨然矣以多職之故內閣擧行尤不致意承文院公事提調之任移差他人可也予又曰以念舊之意特令佩符往來於家廟納密符後卽往故相墓下以爲訟愆改過之道可也予曰副提調出往傳之金載瓚若逗留不卽下往其墓下當有處分矣大司成亦在本職見遞中而今若遞任於渠還爲無妨陞試只餘一抄誰可替當耶使之今日設畢抄後捧傳旨
정조 18년 · 강
禁推檢校直提學鄭大容
정조 18년 · 목
敎曰課講擧行萬萬駭然檢校直提學鄭大容爲先下義禁府推考
정조 18년 · 강
遞同成均沈煥之以李秉鼎代之前望也